Dołha Boršć

Dołha Boršć ( Förstgen) je hornjołužiska wjes w sakskim wokrjesu Zhorjelc. Słuša wot lěta 1994 k Mikowskej gmejnje a leži při Wukrančanskej rěčce w krajinje hornjołužiskeje hole a hatow.

Susodne wsy su Mikow na sewjerowuchodźe, Kamjentna Wólšinka na juhowuchodźe, Lipinki a Wukrančicy na juhu, Dubo na juhozapadźe kaž tež Turjo a Cympl na sewjerozapadźe. Wuchodnje wsy rozpřestrěwa so Mikowska hola, ale tež do druhich směrow je Dołha Boršć wot lěsa wobdata.

 Stawizny 
Prěni raz naspomni so wjeska pisomnje jako Forstichein w lěće 1419. Za 1605 a 1806 je ryćerkubło we wsy zapisane. 

Wjes słušeše prěnjotnje do Bartskeje wosady, dósta pak w 16. lětstotku swójsku wosadnu cyrkej. Do Boršćanskeje wosady słušachu nimo wsy sameje tež Turjo, Lipinki, Hornja a Delnja Wólšina kaž tež Dubo. 1709 natwarjena cyrkej z gotiskimi portalemi bu w Druhej swětowej wójnje zničena a hač do lěta 1955 zaso wobnowjena.

 Wobydlerstwo a rěč 
mini|Pomnik za padnjenych Prěnjeje swětoweje wójny
W lěće 1884 měješe wjes po Mukowej statistice 363 wobydlerjow, mjez nimi 302 Serbaj (83 %). W cyłej wosadźe chodźachu tehdy 962 wosadnych k serbskej a 236 k němskej spowědźi. Wot 22 paćerskich dźěći lěta 1884 bě 13 serbskich.

Arnošt Černik zwěsći 1956 serbski podźěl wobydlerstwa wot jenož hišće 15,5 %.

 Wosobiny 
 W Dołhej Boršći so narodźili 
 Bjedrich August Bergan (1824–1901) – farar, zakitowar serbstwa
 Jan Bjarnat Krušwica (1845–1919) – farar, kěrlušer, kulturny prócowar
 Korla Awgust Sigismund Rjeda (1820–98) – farar, składnostny spisowaćel a zběraćel ludowych pěsnjow, zakitowar serbstwa
 Hendrich Božidar Wjela (1778–1805) – krajinowy rysowar a raděrowar

 W Dołhej Boršći skutkowałoj 
 Jan Wjela (1737–93) – farar a kěrlušer; 1766–82 farar w Dołhej Boršći
 Jan Krušwica (1811–82) – farar, spisaćel nabožinskich spisow; 1844–82 farar w Dołhej Boršći

 Literatura 

 Marko Grojlich: Mjez horami a holu. Wjesne zapiski. LND, Budyšin 1998, str. 64–68

 Žórła 

 Wotkaz 

Kategorija:Mikow
Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Sydlišćo w serbskim sydlenskim rumje
Kategorija:Biosferowy rezerwat Hornjołužiska hola a haty
Kategorija:Prěnje naspomnjenje 1419
Kategorija:Cyrkwinska wjes